Penduduk zahirkan penghargaan
SHEILA ZAIDI KOTA SAMARAHAN: Penduduk di Taman Desa Ilmu dan Taman Uni
Garden menzahirkan rasa terima kasih kepada Kerajaan Sarawak atas pelaksanaan
Operasi Bersepadu Pengesanan Kes Secara Aktif (ACD) di kawasan kediaman mereka. Pengerusi Majlis Perbandaran Kota Samarahan (MPKS) Datuk
Peter Minos berkata, penduduk di kedua-dua taman berkenaan sangat menghargai
usaha Kerajaan Sarawak dalam mengekang penularan wabak Covid-19 khususnya di
Kota Samarahan. “Beberapa penduduk telah menghubungi saya dan menyatakan
penghargaan mereka atas inisiatif ini . “Setakat ini, tiada rungutan diterima sebaliknya mereka
telah memberikan maklum balas yang sangat baik,” katanya kepada pemberita
semalam. Menurut Peter, operasi bersepadu ACD yang dijalankan ini
bukan bertujuan untuk menimbulkan panik dalam kalangan penduduk di kawasan
tersebut. Tetapi sebaliknya, ia dilakukan untuk memastikan penyebaran
wabak Covid-19 tidak berlaku secara drastik seterusnya menumbang kepada
peningkatan kes positif di negeri ini, jelasnya. Operasi bersepadu ACD ini telah bermula pada Selasa lalu
melibatkan 50 pasukan yang terdiri dari 20 agensi kerajaan yang menjalankan
saringan dari rumah ke rumah. Semasa operasi saringan dijalankan, para petugas akan
bertanya soalan tentang sejarah pergerakan penduduk dan sekiranya mereka
mempunyai kontak kes positif selain mempunyai gejala awal Covid-19. Sekiranya perlu, mereka akan diarahkan untuk membuat
ujian di pusat saringan khas yang disediakan di Masjid Desa Ilmu (secara pandu
lalu) dan tapak pasar malam Uni Garden. Mereka dibenarkan untuk datang menggunakan kenderaan
sendiri dan bagi mereka yang tidak mempunyai kenderaan, kemudahan pengangkutan
ada disediakan. 
See author's posts
